నోట్ల రద్దుపై కాగ్‌ ఆడిటింగ్‌
- పన్ను ఆదాయాన్ని ఏమేరకు
ప్రభావితం చేసిందన్నదానిపై..
న్యూఢిల్లీ : పన్ను ఆదాయాన్ని పెద్ద నోట్ల రద్దు నిర్ణయం ఏ విధంగా ప్రభావితం చేసిందన్నదానిపై విచారణ జరుపుతామని కంప్ట్రోలర్‌ ఆడిటర్‌ జనరల్‌ శశికాంత్‌ శర్మ తెలిపారు. పీటీఐకి ఇచ్చిన ఇంటర్వ్యూలో ఆయన మాట్లాడుతూ...''వస్తు సేవల పన్ను(జీఎస్‌టీ)ను కేంద్రం తీసుకురాబోతున్నది. దీనిని అమలుజేయటం ద్వారా పన్ను ఆదాయం ఎలా ఉంటుందన్న అంచనాల్ని ఆడిటర్లు వేస్తున్నారు. వ్యవసాయ పంట ఉత్పత్తి, వరద నియంత్రణ, వరదల రాక, విద్యాహక్కు, జాతీయ ఆరోగ్య మిషన్‌, రక్షణ రంగంలో పెన్షన్స్‌, గంగానది శుద్ధీకరణ....మొదలైనవాటిపై కాగ్‌ ఇప్పటికే ప్రత్యేక ఆడిటింగ్‌ జరిపింది. ఏప్రిల్‌ నెలాఖరుకల్లా ఈ నివేదికలు సిద్ధమవుతాయి. ప్రభుత్వ ఆదాయం, ఖర్చులతో ముడిపడిన దేనిమీదైనా ఆడిటింగ్‌ జరిపే హక్కు కాగ్‌కు ఉంది. నగర అభివృద్ధి సంస్థలు, డిస్కుంలు, మెట్రో కార్పొరేషన్స్‌...మొదలైనవన్నీ ఇందులోకి వస్తాయి. అలాగే పెద్ద నోట్ల రద్దు అంశంపైనా కాగ్‌ ఆడిటింగ్‌ జరుపుతుంది. పన్ను ఆదాయాన్ని ఏమేరకు ప్రభావితం చేసిందన్న అంశం ప్రధానంగా ఆడిటింగ్‌ ఉంటుంది'' అని చెప్పారు. కేంద్ర ప్రభుత్వం పాత 500, 1000 రూపాయల నోట్లను రద్దు చేసి...వాటి స్థానంలో కొత్త నోట్లను తీసుకొచ్చింది. కొత్త నోట్ల ముద్రణకు అయిన వ్యయం, బ్యాంకులలో జరిగిన లావాదేవీలు...వంటి అంశాలపై కూడా కాగ్‌ ఆడిట్‌ జరపనున్నది.
మీ స్నేహితులకు రికమెండ్ చెయ్యండి